Vošitos kalnai

Vošitos kalnai () – kalnai Jungtinėse Amerikos Valstijose, Arkanzaso ir Oklahomos valstijose, Centrinių lygumų pietuose, tarp Arkanzaso ir Red Riverio upių. Tęsiasi iš rytų į vakarus 360 km (nuo Litl Roko iki Atokos), iš šiaurės į pietus – 80–95 km. Gūbriai driekiasi rytų–vakarų kryptimi ir iškyla į panašų aukštį. Didžiausias aukštis – 899 (ar 884) metrai (Ričo kalnas Oklahomoje).

Vošitos kalnai susidarę iš susiraukšlėjusių viršutinio kambro nuosėdinių uolienų (skalūnų, smiltainių) ir nuotrupinių karbono uolienų; flišas, molasos, šariažai. Yra akmens anglių, boksito, barito telkinių, karštųjų mineralinių versmių.

Klimatas subtropinis pereinamasis iš jūrinio į žemyninį. Kalnų šlaituose veši miškai (ąžuolynai, pušynai). Slėniuose žemdirbystė. Yra kurortų, vystomas turizmas. 1921 m. įsteigtas Hot Springso nacionalinis parkas.

Kalnų pavadinimas kilęs nuo indėnų vošitų (kadų pogrupis).

 Šaltiniai 

Kategorija:JAV kalnai
Kategorija:Oklahoma
Kategorija:Arkanzasas